Malema-saak op 'ongewone wyse' uitgestel | Maroela Media
Malema-saak op 'ongewone wyse' uitgestel
Die verhoor van Julius Malema, leier van die EFF, en Mbuyiseni Ndlozi, EFF-LP, sou vandag in die Randburgse landdroshof begin het, maar dié saak is onder "ongewone omstandighede" tot Desember uitgestel. Dit is al die tweede keer vanjaar wat dié saak uitgestel is.
Volgens Jacques Broodryk, AfriForum se bestuurder van veldtogte, is die privaatvervolgingseenheid vandag by hul aankoms by die hof ingelig dat Malema en Ndlozi se regspan en die staat glo ooreengekom het om die saak uit te stel. Geen van die ander betrokke partye is glo hiervan ingelig nie.
"Dié wending is uiters ongewoon en baie kommerwekkend. Ek is redelik oortuig daarvan dat die gewone man op straat nie dieselfde voorkeurbehandeling sou ontvang nie – veral nie nadat 'n hof reeds bepaal het wanneer hulle weer moet verskyn nie," sê Broodryk.
Malema en Ndlozi staan tereg op die aanranding van kol. Johannes Venter, 'n senior polisielid van die Suid-Afrikaanse Polisiediens.
Malema en Ndlozi word al sedert 2019 vervolg nadat AfriForum die hof met 'n mandamus-aansoek genader het om die Nasionale Vervolgingsgesag (NVG) te dwing om 'n besluit oor die vervolging van Malema in hierdie saak én twee ander hangende sake teen hom te neem.
Broodryk sê dit blyk ook asof dit 'n gewoonte van Malema raak om nie vir verskynings op te daag nie. Hy het klaarblyklik ook nie in Oos-Londen verskyn nie op die klag van die onwettige afvuur van 'n vuurwapen wat AfriForum teen hom gelê het.
"Dit wil voorkom of daar 'n uitstelkultuur in die strafregstelsel posgevat het. AfriForum se privaatvervolgingseenheid sal aanhou om hierdie saak noukeurig dop te hou en toe te sien dat geregtigheid geskied," sê adv. Gerrie Nel, hoof van AfriForum se privaatvervolgingseenheid.
Die saak kom weer 6 tot 9 Desember voor die hof.
Die beweerde aanrandingsvoorval het in April 2018 by die begrafnis van Winnie Madikizela-Mandela plaasgevind toe Malema en Ndlozi glo die kolonel in uniform aangerand het.
Hoewel Venter 'n klag by die polisie ingedien het, blyk dit dat die saak eers aandag gekry het nadat die organisasie se private vervolgingseenheid 'n navraag oor die ondersoek ingedien het.
Julius Malema Mbuyiseni Ndlozi
Bekroonde taalhistorikus (83) sterf
'7de Laan' weer vyf dae per week op kassie
Hy gaan net soos sy pel zuma niks oorkom nie.Hulle is besig om ons in n komunistiese staat te dompel.Malema en zuma en Cyril speel almal hulle rolle
Malema, Ndlozi, Jacob Zuma, Ace, Carl Niehaus……. en so kan ek aangaan. Hoe is dit moontlik en hierdie ouens kom letterlik met moord weg? Ek wil skreeu en huil van woede tegelyk!!!
Hoe op dees liewe aarde kry hulle dit reg? Lyk my almal is bang vir die groot mond… Laat ek tog nou wapens afvuur eish of my hande los raak dan sit ek! Gatvol vir die stelsel regtig PFFFT!!!